CELEX: 32012R0233
Language: el
Date: 2012-03-16 00:00:00
Title: Εκτελεστικός κανονισμός (ΕΕ) αριθ. 233/2012 της Επιτροπής, της 16ης Μαρτίου 2012 , για την εφαρμογή του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά την έγκριση του εθνικού τροποποιημένου προγράμματος για την καταπολέμηση της τρομώδους νόσου στη Δανία  Κείμενο που παρουσιάζει ενδιαφέρον για τον ΕΟΧ

17.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 78/13
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 233/2012 ΤΗΣ ΕΠΙΤΡΟΠΉΣ
   της 16ης Μαρτίου 2012
   για την εφαρμογή του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά την έγκριση του εθνικού τροποποιημένου προγράμματος για την καταπολέμηση της τρομώδους νόσου στη Δανία
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το παράρτημα VIII κεφάλαιο A μέρος 1 σημείο β) περίπτωση iii),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 θεσπίζει κανόνες πρόληψης, καταπολέμησης και εξάλειψης των μεταδοτικών σπογγωδών εγκεφαλοπαθειών σε ζώα. Προβλέπει την έγκριση των εθνικών προγραμμάτων των κρατών μελών για την καταπολέμηση της τρομώδους νόσου, εφόσον ικανοποιούν ορισμένα κριτήρια που ορίζονται στον κανονισμό αυτό.
            
         
               (2)
            
            
               Ο κανονισμός (ΕΚ) αριθ. 546/2006 της Επιτροπής, της 31ης Μαρτίου 2006, για την εφαρμογή του κανονισμού (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου όσον αφορά τα εθνικά προγράμματα καταπολέμησης της τρομώδους νόσου, τις επιπρόσθετες εγγυήσεις και την παρέκκλιση από ορισμένες απαιτήσεις της απόφασης 2003/100/ΕΚ και για την κατάργηση του κανονισμού (ΕΚ) αριθ. 1874/2003 της Επιτροπής (2) ενέκρινε μεταξύ άλλων το εθνικό πρόγραμμα της Δανίας για την καταπολέμηση της τρομώδους νόσου και θέσπισε πρόσθετες εγγυήσεις σχετικά με τις εκμεταλλεύσεις καθώς και περιορισμούς για τις επίσημες μετακινήσεις υπό ορισμένους όρους για τα βοοειδή και τα αιγοπρόβατα.
            
         
               (3)
            
            
               Στις 25 Νοεμβρίου 2011 η Δανία υπέβαλε τροποποιημένο εθνικό πρόγραμμα για την καταπολέμηση της τρομώδους νόσου προς έγκριση από την Επιτροπή, το οποίο συμμορφώνεται με τα κριτήρια που ορίζει ο κανονισμός (ΕΚ) αριθ. 999/2001. Από το 2003 όλα τα νεκρά βοοειδή και αιγοπρόβατα ηλικίας άνω των 18 μηνών στη Δανία υποβλήθηκαν σε δοκιμές για την τρομώδη νόσο και δεν ανιχνεύτηκε κανένα κρούσμα της κλασικής τρομώδους νόσου. Συνεπώς, σκοπός της τροποποίησης του εθνικού προγράμματος καταπολέμησης της τρομώδους νόσου της Δανίας είναι να μειωθεί ο αριθμός των δοκιμών που διενεργούνται ετησίως, από την παρούσα διεξαγωγή δοκιμών σε όλα τα νεκρά βοοειδή και αιγοπρόβατα ηλικίας άνω των 18 μηνών στον ελάχιστο αριθμό δοκιμών που απαιτούνται σύμφωνα με τον κανονισμό (ΕΚ) αριθ. 999/2001.
            
         
               (4)
            
            
               Δεδομένου ότι την παρούσα στιγμή η επιδημιολογική κατάσταση της Δανίας κρίνεται θετική, το τροποποιημένο εθνικό πρόγραμμα για την καταπολέμηση της τρομώδους νόσου στο κράτος μέλος θα πρέπει να εγκριθεί.
            
         
               (5)
            
            
               Το τροποποιημένο εθνικό πρόγραμμα για την καταπολέμηση της τρομώδους νόσου δεν θα επηρεάσει το εμπόριο, καθώς οι πρόσθετες εγγυήσεις και οι περιορισμοί για τις επίσημες μετακινήσεις που ορίζει ο κανονισμός (ΕΚ) αριθ. 546/2006 παραμένουν αναλλοίωτοι. Συνεπώς, ο παρών κανονισμός θα πρέπει να εφαρμοστεί χωρίς καθυστέρηση.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το τροποποιημένο εθνικό πρόγραμμα για την καταπολέμηση της τρομώδους νόσου που υποβλήθηκε από τη Δανία στην Επιτροπή στις 25 Νοεμβρίου 2011 εγκρίνεται.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Μαρτίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 147 της 31.5.2001, σ. 1.
   
      (2)  ΕΕ L 94 της 1.4.2006, σ. 28.